text: Abertis veu problemes en el peatge que la Generalitat voldria per a les autopistes
  El president d'Abertis, Salvador Alemany, veu dificultats en la implantació del model de vinyeta que estudia la Generalitat per substituir el sistema actual de peatges, en el qual es pagaria per temps d'ús i no per quilòmetres.
  Aquest dimarts, en una entrevista a Catalunya Ràdio, Salvador Alemany ha argumentat que aquest sistema no permetria disposar immediatament de recursos per afrontar les grans inversions que es requereixen per completar la xarxa viària, i s'ha mostrat més partidari de l'eurovinyeta que impulsa la Unió Europea i que defensa el Ministeri de Foment, amb la qual es paga per recorregut.
  Alemany ha considerat que el model de vinyeta provocaria greuges territorials, però ha subratllat que la decisió final acabarà sent política.
  Ha afirmat que precisament els diferents tractes al territori han provocat greuges que, al seu torn, han "deslegitimat" el sistema de peatges, i ha assegurat que el sistema actual no es pot allargar més enllà de la fi de les concessions, que arribarà entre els anys 2018 i 2021.
  Ha concretat que el cost de mantenir una autopista és de 220.000 euros per quilòmetre a l'any, de manera que ha advertit: "Les autopistes, no són en cap cas gratuïtes. O les paga el contribuent, o el que té cotxe o el que les fa servir ", i ha criticat que els diferents ministres de Foment hagin retardat la decisió sobre el futur model esperant que acabi el termini de les concessions.
  A més, ha argumentat que "anar esperant que vencin les concessions no em sembla la millor manera. En algun moment s'haurà de parar, posar el marcador a zero i buscar un sistema harmònic i que entengui la ciutadania".